Guillelmus, Dei gratia Senonensis archiepiscopus, Apostolice Sedis legatus, omnibus tam futuris quam presentibus in perpetuum. Noverit universitas vestra quod querela, que inter ecclesiam de Villers sancti Benedicti et ecclesiam de Grandicampo super parrochianis quibusdam vertebatur, quos Acius, clericus noster, adversus Clarium, presbyterum de Grandicampo, requirebat, judicio curie nostre, ecclesie de Grandicampo adjudicata est, ita quod ex uno latere aque a Grandicampo usque ad viam que ducit Tannorram et ex alia parte usque ad fossatum quod claudit vineam monachorum sine aliqua contradictione ecclesia de Grandicampo integrum deinceps percipiat parrochiagium. Quod ut ratum et inconvulsum permaneat idpsum presenti scripto commendari et sigilli nostri auctoritate corroborari precepimus. Actum Senonis in palatio pontificali, anno incarnationis dominice M°C°LXX°III°, astantibus nobis quorum nomina subscripta sunt: Matheus, Trecensis episcopus; Willermus, Autissiodorensis episcopus; Stephannus, abbas sancti Evurcii; Hugo, Senonensis archidiaconus; Hilduinus, thesaurarius; Odo, decanus; Gaufridus, precentor; Theo, cellerarius; et Guido, Gastinensis archidiaconus.